Actorul Alexandru Arșinel a spus la emisiunea „În fața ta” de la Digi24 că nu înțelege de ce protestează oamenii în Piața Victoriei și că nu a văzut oameni să ceară ceva concret.

„Niciodată nu am înțeles exact dacă cei care se adună toți la un loc protestează pentru același lucru. Individual, fiecare protestează pentru problema lui. Nu am văzut încă acele placarde în care să spună: vrem autostradă, vrem cutare.

Fiecare se duce acolo pentru câte ceva, că eu nu văd numai acolo oameni prostestând. În fața casei mele prostestează, la intrarea în Cotroceni, deci lozinci din astea le aud mereu, dar niciodată aceleași. Mereu altceva, cred că nu ne fixăm suficient de bine anumite obiective când facem aceste adunări să cerem ceva concret. Cerem ceva concret. Cum acum se închide metroul”, a spus Alexandru Arșinel.

Moderator: Oamenii, de pildă, cer rămânerea în Europa.

Alexandru Arșinel: Da.

Moderator: E tema următorului protest anunțat. E o temă legitimă?

Alexandru Arșinel: Eu cred că lucrul acesta îl dorim cu toții, cred că uneori această intrare în Europa nu ține numai de ce vrem noi. Uneori ține și de ceea ce ni se strecoară uneori că ar trebui să cerem sau ceea ce cerem nu se poate admite pentru că am călcat strâmb într-o anumită direcție. Cred că uneori suntem puși la punct cu anumite lucruri care ne aparțin nouă și numai nouă (...) Nu, eu vreau să mănânc mămăligă dimineața, nu spune tu că trebuie să mănânc pâine prăjită. Nu vreau, eu sunt mămăligar.

Moderator: De data asta nimeni nu a cerut românilor să nu mănânce mămăligă, doar le-au cerut unora dintre români să nu mai fure.

Alexandru Arșinel: Nu, asta cu furatul... să știi că se fură în toată Europa. Cred că poftesc la multe lucruri pe care le are România și cred că poftesc în așa fel incât încearcă să ne calce pe grumaz ca să cedăm. Țara asta ar trebui să fie fericită, oamenii din țara asta ar trebui să se bucure de aurul de la Roșia Montană, de gaze, de petrol, de pădurile care se pleacă așa, trenuri întregi. Le-a mai crescut așa nivelul de trai, dar nu se bucură într-adevăr. Nu cred că ne privesc cu foarte multă dragoste cei din jur și nu de acuma, dintotdeauna. Nu uitați că se discută și apar uneori informări că încă din Primul Război Mondial sunt țări care ne sunt datoare miliarde, ca să nu mai spun din Al Doilea Război Mondial.

Emisiunea „În fața ta” de la Digi24, moderată de Claudiu Pândaru și Florin Negruțiu, poate fi urmărită sâmbăta și duminica de la ora 13:30.